《送王氏兄弟》
宋代·韩维

抱疾伏田里，晨昏结烦忧。如彼衣上垢，岁久不可漱。

忽闻车马音，来过吾庐幽。相见一长恸，悲风为迟留。

张灯具餐饭，涕泗稍复收。南堂夜相对，油然破离愁。

虽无盈樽酒，清论代献酬。高篇璨成诵，输写殊不休。

婆娑双凤凰，飞舞光彩浮。忽然变瑰怪，风霆拔金虬。

倾听魄已悸，何暇测其由。君家门阀大，先世勤令猷。

晋公典册文，太尉廊庙谋。子孙今多才，信矣阴德流。

还辕欲何语，赠子诗聿修。

作者简介：韩维（1017年～1098年），字持国，开封雍丘（今河南杞县）人。韩亿子，与韩绛、韩缜等为兄弟。以父荫为官，父死后闭门不仕。仁宗时由欧阳修荐知太常礼院，不久出通判泾州。为淮阳郡王府记室参军。英宗即位，召为同修起居注，进知制诰、知通进银台司。神宗熙宁二年（1069年）迁翰林学士、知开封府。因与王安石议论不合，出知襄州，改许州，历河阳，复知许州。哲宗即位，召为门下侍郎，一年馀出知邓州，改汝州，以太子少傅致仕。绍圣二年（1095年）定为元祐党人，再次贬谪。元符元年卒，年八十二。有集三十卷，因曾封南阳郡公，定名为《南阳集》（《直斋书录解题》卷一七）。《宋史》卷三一五有传。